Document ID: 31995R2945

Nariadenie Komisie (ES) č. 2945/95
z 20. decembra 1995
ktorým sa mení a dopĺňa nariadenie (EHS) č. 2807/83, ustanovujúce podrobné pravidlá pre zaznamenávanie informácií o úlovkoch rýb členských štátov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2847/93 [1] z 12. októbra 1993, zmenené a doplnené nariadením Rady (ES) č. 2870/95 [2], ktorým sa vytvára kontrolný systém použiteľný pre Spoločnú politiku rybného hospodárstva, najmä na jeho článok 19e ods. 5,
keďže, v súlade s článkom 19e ods. 5 nariadenia (EHS) č. 2847/93, je potrebné určiť podrobné pravidlá pre zaznamenávanie rybárskeho úsilia do lodného denníka, aby mohol byť vykonaný systém pre riadenie rybárskeho úsilia, uvedený v nariadení Rady (ES) č. 685/95 z 27. marca 1995 o riadení rybárskeho úsilia, týkajúceho sa niektorých oblastí a zdrojov rybolovu Spoločenstva [3];
keďže, ak oprávnené rybárska loď prejde oblasťou rybolovu bez vykonania rybárskych činností, tieto informácie musia byť zaznamenané do lodného denníka;
keďže v období pred zavedením nového lodného denníka je potrebné prijať prechodné opatrenie s cieľom doplniť ustanovenia o zaznamenávaní príslušných informácií do existujúceho lodného denníka pre kapitánov lodí, ktorí sú povinní zaznamenávať rybárske úsilie vynaložené v oblasti rybolovu od 1. januára 1996;
keďže, ak kapitáni posielajú rádiové správy týkajúce sa pohybov lodí príslušným orgánom prostredníctvom rádia, tento prenos musí byť vykonaný prostredníctvom rádiovej stanice, uvedenej na zozname rádiových staníc, schválených Komisiou;
keďže pre uľahčenie posielania správ telexom, faxom, telefónom alebo rádiom orgánom zodpovedným za monitorovanie, je potrebné vypracovať zoznam týchto orgánov a ich telexových, telefónnych a faxových čísel;
keďže opatrenia prijaté v tomto nariadení sú v súlade so stanoviskom Riadiaceho výboru pre rybolov a akvakultúru,
PRIJALA TOTO NARIADENIE:
Článok 1
Nariadenie Komisie (EHS) č. 2807/83 [4] sa týmto mení a dopĺňa takto:
1. Za článok 1 sa vkladá nasledujúci článok 1a:
"Článok 1a
1. Kapitáni rybárskych lodí Spoločenstva, oprávnených vykonávať rybárske činnosti v oblastiach, ďalej uvádzaných len ako zóny úsilia, definovaných v článku 1 nariadenia Rady (ES) č. 685/95 [5], budú zaznamenávať informácie uvedené v článku 19e nariadenia Rady (EHS) č. 2847/93 [6] do svojich lodných denníkov v súlade so vzorom, uvedeným v prílohe I.
2. Ak kapitáni rybárskych lodí Spoločenstva preplávajú zónou rybolovu, kde sú oprávnení loviť ryby, bez vykonania rybárskych činností, zaznamenajú do svojho lodného denníka dátum a čas vstupu a výstupu do a z tejto zóny úsilia.
3. Záznam bude vykonaný v súlade s pokynmi, uvedenými v prílohe IVa."
2. Za článok 3 sa vkladá nasledujúci článok 3a:
"Článok 3a
Ak podľa článku 19c nariadenia (ES) č. 2847/93 kapitán rybárskej lode pošle správu týkajúcu sa rybárskeho úsilia pomocou rádia, prenos sa uskutoční prostredníctvom jednej z rádiových staníc, uvedených v prílohe VIIIa.
Názvy, adresy a telexové, telefónne a faxové čísla príslušných orgánov, uvedených v druhej odrážke článku 19c ods. 1, sú uvedené v prílohe VIIIb."
3. Príloha I tohto nariadenia sa vkladá ako príloha IVa.
4. Príloha II tohto nariadenia sa dopĺňa ako príloha VIa.
5. Príloha III tohto nariadenia sa dopĺňa ako príloha VIIIa.
6. Príloha IV tohto nariadenia sa dopĺňa ako príloha VIIIb.
Článok 2
Toto nariadenie nadobúda účinnosť 1. januára 1996.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 20. decembra 1995

Labels: 12
18
6